হ্যারি পটার (চলচ্চিত্র ধারাবাহিক)
হ্যারি পটার চলচ্চিত্র সিরিজটি ব্রিটিশ লেখিকা জে কে রাউলিং রচিত সাত খন্ডের "হ্যারি পটার" উপন্যাস সিরিজের কাহিনী অবলম্বনে নির্মিত। সিরিজে বইয়ের সংখ্যা সাতটি হলেও, চলচ্চিত্র সংখ্যা আটটি। কারণ, সর্বশেষ বইটির কাহিনী অপেক্ষাকৃত দীর্ঘ এবং জটিল হওয়ায় বইটি অবলম্বনে দুই পর্বের চলচ্চিত্র নির্মিত হয়েছে।
হ্যারি পটার (চরিত্র)
হ্যারির চুলের রঙ তার বাবার চুলের রঙের মত কালো, এবং তার চোখের রং তার মায়ের চোখের রঙের মত সবুজ। তার কপালে একটি বিদ্যুৎ চমকানো আকৃতির কাটাদাগ রয়েছে। সে তার বয়সের তুলনায় অপেক্ষাকৃত খাটো ও শীর্নকায়। এছাড়া তার মুখ সরু ও হাঁটু গোলাকার। সে গোল কাচের চশমা পড়ে। প্রথম বইয়ে বলা হয়েছে, হ্যারি তার নিজের যে জিনিসটি সর্বাপেক্ষা বেশি পছন্দ করে সেটি হল তার কাটাদাগটি। যখন রাউলিংকে জিজ্ঞেস করা হয়, হ্যারির বিদ্যুতের মত এই কাটাদাগটি কি অর্থ প্রকাশ করে, তখন তিনি বলেন, "আমি চেয়েছিলাম, সে কি ধরনের পরিস্থিতির মধ্য দিয়ে এসেছে তার একটা চিহ্ন তার শরীরে থাকুক। এটি হচ্ছে তার অভ্যন্তরে যা ঘটে গেছে তার এক ধরনের বহিঃপ্রকাশ... অন্যভাবে বলা যায়, এটা অনেকটা চোজেন ওয়ান বা অভিশপ্ত ওয়ান হওয়ার মত।" সিরিজের প্রথমদিকে হ্যারি খাটো হলেও পরবর্তীকালে সে লম্বা হয়। সপ্তম বইয়ে সে 'প্রায়' তার বাবার সমান লম্বা হয় এবং অন্যান্য চরিত্রসমূহ তাকে 'লম্বা' অভিহিত করে।